Vireillä on nyt lakiesitys, joka kieltää pääsyn kiinteistöjen, asuntojen ja huvijahtien omistustietoihin.

Venäjän puolustusministeri Sergei Šoigulla on yli 16 miljoonan euron arvoinen palatsi Moskovan kyljessä, mutta hulppea omaisuus on piilotettu ministerin vaimon sisaren nimiin.

Paljastuksen tehnyt oppositiopoliitikko Aleksi Navalnyin johtama korruption vastainen ryhmä esittää arvionsa tueksi kopiot asiakirjoista, joissa tonttialue on siirtynyt Šoigun tyttäreltä vaimon sisarelle.

Navalnyi on pystynyt tekemään jatkuvasti paljastuksia maan poliittisen eliitin salatuista jättiomaisuuksista tutkimalla avoimia rekistereitä.

Nyt Venäjällä vireillä on lakiesitys, joka kieltää pääsyn kiinteistöjen, asuntojen ja huvijahtien omistustietoihin.

Šoigu on presidentti Vladimir Putinin jälkeen maan suosituin poliitikko, joka on ollut ministerinä vuodesta 1994 lähtien, aluksi pelastustoimesta vastaavan hätätilaministeriön johdossa. Vuonna 2012 hän ehti olla lyhyen aikaa Moskovan alueen kuvernöörinä.

Šoigun isä on Tuvan alkuperäiskansaa, äiti venäläinen. Tausta selittää palatsin itämaisen tyylin.

Šoigun 18-vuotias tytär hankki 9 miljoonalla dollarilla palatsin tonttialueet 2009 Moskovan hienoimmalta eliitin asuinalueelta. Myöhemmin ne siirtyivät Jelena Antipinan nimiin.

Antipina on Šoigun vaimon sisar, joka Navalnyin ryhmän selvityksen mukaan on töissä Ekmo-Em-nimisessä yrityksessä. Sen palveluksessa on ollut myös Šoigun vaimo. Yritys on tehnyt kauppoja Šoigun pitkään johtaman hätätilaministeriön kanssa.

Nettisivulla esitetään kopiot myös Šoigun vaimon nimissä olevasta luksusasunnosta Moskovan keskustassa. Lisäksi laskeskellaan, miten ministeriperheen viralliset tulot eivät ole mahdollistaneet moisten omaisuuksien hankintaa.

Ohimennen todetaan vielä se, että normaaleissa maissa paljastus johtaisi potkuihin ja oikeusjuttuun.

Kuten aina Venäjällä jupakka on virittänyt monenlaisia tulkintoja.

Tunnettu tutkiva journalisti, pahoinpitelyn jälkeen Venäjältä paennut mutta nyt kotiin palannut Oleg Kašin uskoo Slonissa talon kuuluvan Šoigulle. Hän arvelee, että monimutkaisilla omistuksen ketjutuksilla on vain haluttu peittää tulot, joilla se on hankittu.

Samalla Kašin muistuttaa, miten 1990-luvun suurin korruptioskandaali liittyi silloiseen puolustusministeri Pavel Gratšoviin mutta oli vaatimaton verrattuna nykymenoon. Tuolloin Moskovskij Komsomolets -lehden toimittaja Dmitri Holodov tutki väärinkäytöksiä, jotka liittyivät neuvostojoukkojen kotiuttamiseen Itä-Euroopasta tarkoitettuihin varoihin. Holodov murhattiin 1994 hänelle toimitukseen lähetetyllä pommipaketilla.

Slonin jutussa Kašin liittää Šoigun talopaljastuksen lokakuun 2015 suurimpaan skandaaliin, jossa menestynyt liikemies ampui neljä ihmistä.

Kašin huomauttaa, että murheellisella tapahtumalla on kytköksiä Šoigun klaaniin.

Tekijä oli Moskovan lähellä sijaitsevan nopeasti kasvaneen Krasnogorskin rakennusbisneksissä avainhenkilönä operoinut Amiran Georgadze, jota Kašin luonnehtii kaupungin epäviralliseksi isännäksi.

Pahoin velkaantunut Georgadze ampui Krasnogorskin apulaiskaupunginjohtajan ja sähköyhtiön johtajan kaupungintalolla. Hän olisi ampunut myös kaupunginjohtajan mutta ei tavoittanut tätä. Sen sijaan hän ampui satunnaisen ohikulkijan johtajan kodin luona.

Lopuksi Georgadze löytyi virallisen tiedon mukaan itsemurhan tehneenä.

Heti alussa jutun tutkijaksi määrätty syyttäjä piti vaihtaa, koska hän oli ollut ampujan ystävä ja asui Georgadzen yrityksiin kytkeytyvällä alueella. Kuvioon kuuluu Kašinin mukaan vielä se, että Moskovan alueen syyttäjälaitoksen johtaja on naimisissa puolustusministeri Šoigun tyttären kanssa. Lisäksi nykyinen alueen kuvernööri on Šoigun ystävän poika.

Šoigu itse ehti toimia alueen kuvernöörinä lyhyen ajan 2012 ennen paluutaan hallitukseen.

Kašinin johtopäätös on, ettei skandaali vahingoita Šoigua, sillä Kremlin etiikan mukaisesti Putin suojelee niitä, joita vastaan viholliset hyökkäävät.

Toisessa Slonin jutussa selvitetään perusteellisesti Georgadzen vaiheita.

Georgadze omisti maata alueella, jonka Moskovan aluehallinto halusi käyttöönsä. Se hoiti asian vaihtokaupalla. Georgadze pystyi junailemaan näin saadulle alueelle ison rakennusprojektin.

Myöhemmin jopa 80 prosenttia kaupungin rakentamisbisneksistä sujui Slonin lähteiden mukaan Georgadzen kautta. Rakentajat luottivat, että hän hoitelee viranomaiset, joiden ei liioin tarvinnut asioida useiden henkilöiden kanssa.

Mihin sitten välittäjää tarvittiin? Slon ottaa esimerkiksi pimeät rahat, joilla varmistetaan rakennusten kytkeminen sähköverkkoon.

Virallisten maksujen ohella pimeä hinta on 50 000 ruplaa, noin 7000 euroa, rakennuksen käyttämältä kilowattitunnilta tai ”sopivan” välittäjän kautta 37 000 ruplaa, hieman yli 5000 euroa. Kuvio selittää, miksi yksi ammutuista oli sähköverkkoyrityksen johtaja.

Slonin mukaan rakentamisen pelisäännöt muuttuivat, kun kuvernööriksi tuli Šoigun lähipiiriin kuuluva Vorobejev ja aluehallinto alkoi päättää tänä vuonna rakennusluvista.

Pikantti yksityiskohta tarinassa on se, että Putinin lehdistösihteeri Dmitri Peskov asuu uuden vaimonsa kanssa Georgadzen naapurissa.

Skandaalin kynsiin on joutunut myös Venäjän entinen maatalousministeri Jelena Skrynnik, sillä Sveitsi jäädytti hänen tilinsä, jolla on 60 miljoonaa frangia. Rouvaa epäillään rahanpesusta, ja tilin kautta on kulkenut noin 140 miljoonaa frangia.

Skrynnik toimi ministerinä 2009–2012 ja asuu nykyisin Ranskassa. Hän on luonnollisesti kiistänyt omistavansa tilin Sveitsissä, mutta maan viranomaiset ovat asian vahvistaneet.

Ejssa kirjoittava Maksin Blant kiinnittää huomiota siihen, miten Sveitsin viranomaiset ovat asiaa tutkiessaan pyytäneet virka-apua Venäjältä, mutta eivät ole sitä saaneet.

Riiassa toimiva Meduza kertoo, miten Skrynnik johti Rosagrolizing-nimistä yritystä ennen kuin siirtyi maatalousministeriksi. Yritys järjesti tuottajille koneita leasing-sopimuksilla. Venäjällä yrityksen toimintaa perkaavassa oikeusjutussa syytettynä on apulaismaatalousministeri Aleksei Bazhanov.

Meduza huvittaa lukijoitaan kertomalla vielä Skrynnikin mieltymyksestä Moskovassa toimivan sveitsiläisen kauneusklinikan palveluihin.

Moskovan lisäksi myös Pietarissa osataan.

Missä lomailevat paenneet Lenenergon ”topmanagerit”, kyselee Fontanka ja vastaa, että Ranskassa ja Yhdysvalloissa.

Pietarin sähköyhtiön Lenenergon piti vetää meren pohjaa pitkin kaapeli Kronstadtin saarikaupunkiin. Työtä ei todellisuudessa tehty, vaikka rahat toki käytettiin.

Lenenergon apulaisjohtaja Ilja Meštšerjakov asuu nyt Fontankan mukaan Nizzan kyljessä Villeneuve -Loubet’ssa valtaisassa Välimeren rannalla sijaitsevassa kerrostalokompleksissa, jonka jokainen kerran nähnyt tunnistaa.

Sähköyhtiön apulaistalousjohtajan Roman Temkinin jäljet päättyvät Miamin lentokentälle, mutta Fontanka on kaivanut esiin tiedon, miten Temkinit ovat hankkineet 5,6 miljoonan dollarin kaupalla kolmen hehtaarin maa-alueen Floridasta.